

**09**

СЛУЖБЕНИ ЛИСТ

ОПШТИНЕ ОЏАЦИ

|  |  |
| --- | --- |
| **Година : LVI** | **О Џ А Ц И**  **14. ЈУЛ 2023. ГОДИНЕ** |
| **Број 09** |

**С А Д Р Ж А Ј**

**Акта Општинског већа**

|  |  |  |
| --- | --- | --- |
| Рeдни  Број | **Назив акта** | Страна |
| **67.** | **Решење** о висини, начину утврђивања и плаћања закупнине за закуп објеката који се налазе у јавној својини општине Оџаци | 302. |
| **68.** | **Решење** о образовању општинске комисјие за евидентирање последица и процену штете настале након елементарних и других непогода на територији општине Оџаци | 304. |

**67.** На основу члана 70. Статута општине Оџаци („Службени лист општине Оџаци“ број 2/2019) и члана 29. Одлуке о прибављању и располагању стварима у јавној својини општине Оџаци („Службени лист општине Оџаци“ број 15/2015 и 20/2015) Општинско веће општине Оџаци на 120. седници одржане дана 13.07.2023. године доноси:

РЕШЕЊЕ

О ВИСИНИ, НАЧИНУ УТВРЂИВАЊА И ПЛАЋАЊА ЗАКУПНИНЕ ЗА ЗАКУП ОБЈЕКАТА КОЈИ СЕ НАЛАЗЕ У ЈАВНОЈ СВОЈИНИ ОПШТИНЕ ОЏАЦИ

Члан 1.

За закуп објеката који се налазе у јавној својини општине Оџаци, закупац плаћа закупнину у висини и на начин утврђен овим решењем.

Закупнина се плаћа за текући месец до 15. у месецу.

Члан 2.

Закупнина се плаћа на основу фактуре коју за сваки месец сачињава Одељење за финансије и јавне приходе.

Фактура се доставља закупцу препорученим писмом најкасније до 10-ог у месецу за текући месец.

Члан 3.

Фактура, поред висине закупнине, утврђене на начин прописан овим Решењем обавезно садржи и клаузуле о року доспећа фактуре за плаћање и висину затезне камате у случају неблаговременог плаћања.

Члан 4.

Висина закупнине зависи од:

* Погодности локације на којој се простор налази,
* Делатности која се у пословном простору обавља,
* Стања у ком се објекат налази.

Члан 5.

Погодности локације на којој се простор налази разврставају се у две зоне:

* I зона обухвата град Оџаке,
* II зона обухвата сва остала насељена места у општини.

Члан 6.

Накнада за коришћење пословног простора обрачунава се по метру квадратном:

* радног простора
* складишног простора и
* манипулативног простора

Накнада за коришћење стамбеног простора обрачунава се по објекту.

Члан 7.

Радни простор је део пословног простора у коме закупац врши делатност утврђену уговором о коришћењу пословног простора, укључујући и просторије у којима врши делатност утврђену уговором о коришћењу пословног простора, укључујући и просторије у којима врши административно-техничке послове у вези са обављањем ове делатности.

Складишни простор је део пословног простора у коме закупац одлаже сировину, полупроизводе или готове производе.

Манипулативни простор је део пословног простора који није у склопу радног, односно складишног простора већ се налази на локацији пословног простора и служи за приступ радном простору и евентуално складиштење роба под настрешницама или отвореном простору.

Члан 8.

Закупнина за пословни простор износи за:

1. трговинску и угоститељску делатност:

ЗОНА I II

* радни простор 450,00 350,00
* складишни простор 225,00 175,00
* манипулативни простор 45,00 35,00

1. Услужне и производне делатности:

* радни простор 250,00 220,00
* складишни простор 125,00 110,00
* манипулативни простор 25,00 22,00

1. Стамбени објекти: 12.000,00 9.600,00
2. Објекти који се по налазу грађевинске инспекције налазе у неадекватном стању или су предвиђени за рушење 1.200,00 динара без обзира на зону.

Члан 9.

Закупнина утврђена у члану 8. овог Решења представља и почетну закупнину у поступку прикупљања писмених понуда за издавање у закуп објеката.

Закупнина која се постигне у поступку прикупљања писмених понуда за издавање у закуп објеката, узимаће се као закупнина за закуп објеката у наредном периоду, као израз воље закупца.

Члан 10.

Корекција висина закупнине вршиће се периодично и то процентуалним износима.

Корекције висине закупнине односиће се на закупнину из члана 9. став 2. овог Решења.

Члан 11.

У циљу обезбеђења уредног плаћања закупнине, закупац је дужан да приликом потписивања уговора, уз уговор приложи средство обезбеђења плаћања, бланко меницу и менично овлашћење.

Члан 12.

Ово Решење ће спровести Одељење за финансије и јавне приходе.

Члан 13.

Ово Решење ступа на снагу осмог дана од дана објављивања у „Службеном листу општине Оџаци“.

**ОПШТИНСКО ВЕЋЕ ОПШТИНЕ ОЏАЦИ**

Број: 02-113/2023-III

Датум: 13.07.2023. године

ОЏАЦИ Председник Општинског већа,

Горан Николић с.р.

**68.**На основу члана 16. Закона о обнови након елементарне и друге непогоде (Сл. Гласник РС, број 112/2015), упутсктва о јединственој методологији за процену штета од елементарних непогода (Сл. лист СФРЈ, број: 27/1987) и члана 70. Статута општине Оџаци („Службени лист општине Oџаци“, број: 2/2019), општинско веће општине Оџаци на 121. седници дана 14.07.2023. године доноси:

**РЕШЕЊЕ**

**О ОБРАЗОВАЊУ ОПШТИНСКЕ КОМИСИЈЕ ЗА ЕВИДЕНТИРАЊЕ ПОСЛЕДИЦА И ПРОЦЕНУ ШТЕТЕ НАСТАЛЕ НАКОН ЕЛЕМЕНТАРНИХ И ДРУГИХ НЕПОГОДА НА ТЕРИТОРИЈИ ОПШТИНЕ ОЏАЦИ**

**Члан 1.**

Овим Решењем образује се комисија за евидентирање последица и процену штете настале након елементарних и других непогода на територији Општине Оџаци.

**Члан 2.**

У Комисију за евидентирање последица непогода на територији општине Оџаци, именују се :

1. Бојан Свилар, председник комисије;
2. Александар Тодоровић, заменик председника комисије;
3. Ненад Ћујић, члан комисије;
4. Милорад Станишић, члан комисије;
5. Данило Шћепановић, члан комисије;
6. Дамир Томчић, члан комисије;
7. Андрија Хајду, члан комисије;
8. Небојша Николић, члан комисије

**Члан 3.**

Задатак Комисије је да:

- У зависности од обима штете образује једно или више стручних радних тела за процену штете састављених од квалификованих стручњака;

- одреди територију на којој ће се вршити процена штете;

- одреди рок до кога се мора завршити процена штете;

- изради збирни извештај о процењеној штети на територији општине сагласно Закону о обнови након елементарне и друге непогоде и Упутству о јединственој методологоји за процену штета од елементарних непогода и достави исти Општинском већу општине Оџаци на усвајање;

- усвојени извештај достави надлежном општинском односно републичком органу за процену штете.

**Члан 4.**

Комисија је у обавези да током вршења активности сарађује са:

* Штабом за ванредне ституације општине Оџаци;
* Општинском управом општине Оџаци;
* Општинским већем општине Оџаци;

**Члан 5.**

Комисија је у обавези да редовно обавештава о реализацији својих активности као и о активностима правних и физичких лица на санацији штете и заштити од елементарних непогода као и коришћењу одобрених средстава за ове намене.

**Члан 6.**

Накнада за рад чланова комисије износи 1.200,00 динара за сваку одржану седницу.

**Члан 7.**

Ова Одлука ступа на снагу даном доношење и биће објављена у Службеном листу општине Оџаци.

**ОПШТИНСКО ВЕЋЕ ОПШТИНЕ ОЏАЦИ**

Број: 02-112/2023-III

Датум:14. 07. 2023.године

Оџаци

Председник Општинског већа,

Горан Николић с.р.

„СЛУЖБЕНИ ЛИСТ ОПШТИНЕ ОЏАЦИ", број 09/2023 14.07.2023.; ИЗЛАЗИ ПО ПОТРЕБИ; ОСНИВАЧ: СКУПШТИНА ОПШТИНЕ ОЏАЦИ; ИЗДАВАЧ: ОПШТИНСКА УПРАВА ОПШТИНЕ ОЏАЦИ; ГЛАВНИ И ОДГОВОРНИ УРЕДНИК : МИЛОЈЕ ЛЕПОЈИЋ; АДРЕСА: ОЏАЦИ, КНЕЗ МИХАЈЛОВА БРОЈ 24; ТЕЛЕФОН:(025) 5742-411; ФАКС: (025) 5742-396: ШТАМПА:ИЗДАВАЧ.